ኣና ጎሜዝ፡- በሊሕ መታለሊ (Deviously smart) ነይሩ። ቢቢሲ፡- ምስ ዶ/ር ብርሃኑ ነጋ ፍቕራዊ ርክብ ከምዘለኩም ትሕመዩ። ኣና ጎሜዝ፡- (ነዊሕ ሰሓቕ) እዚ ቀልዲ ክኸውን ኣለዎ። ንብርሃኑ እፈልጦ እየ። ንበዓልቲ ገዝኡ ዶክተር ናርዶስ'ውን እፈልጣ እየ። ኣብ ኢትዮጵያ እናሃለኹ እየ ዝፈልጣ። ነዚ ሕዚ ዝነግረካ ዛንታ ንሳ'ውን ትፈልጦ እያ። ኣብ 2005፣ 7 ሰነ፡ ናብ 8 ሰነ ኣብ ዘውግሕ ለይቲ ዝነበረ ፍፃመ እዩ። ኣብ እንዳ ኣምባሳደር ሕብረት ኣውሮፓ ዝነበሩ ቲም ክላርክን በዓልቲ ገዝኦምን እየ ሓዲረ። ሽዑ ናተይ መደቀሲ ንብርሃኑ ነጋ ገዲፈሉ ከይደ። በይኑ ኣይነበረን። ምስ በዓልቲ ገዝኡ እዩ ነይሩ። ኣብ ሓደጋ ስለዝነበሩ እየ ከምኡ ገይረ። ኣብ ካልአ ቦታ ተሓቢኦም ነይሮም። ኣበይ ከምዝኾነ ሕዚ ኣይነግረካን። ተሓቢኦምሉ ዝነበረ ቦታ ብወተሃደራት መለስ ፍተሻ ከምዝግበረሉ ንኣምባሳደር ቲም ሓበሬታ በፂሕዎ። ብሕቶ ኣምባሳደር ቲም ክላርክን በዓልቲ ገዝኡን ናይ ሸራተን መደቀሲ ክፍለይ ንብርሃኑ ነጋ ገዲፈሉ። ቢቢሲ፡- እዚ ተግባርክን ንርእሱ፡ ኣብቲ እዋን ገለልተኛ ከምዘይነበርክን ዶ ኣየርእን?
